als_Latn dik_Latn sag_Latn
Temat Kryesore
- Dhuna në Korçë, përjashtohet zv/ drejtori dhe dy policët
Zëvendësdrejtori i Policisë së Korçës dhe dy vartësit e tij që dhunuan të riun Tomi Misha janë përjashtuar përfundimisht nga radhët e policisë. Vendimi për të zhveshur nga uniforma blu efektivët Robert Memelli, Nevzat Blushi si dhe zv/drejtorin Arben Hyseni është marrë dje nga kreu i Policisë së Shtetit, Artan Didi.
Punonjësit e policisë u filmuan duke dhunuar qytetarin korçar, Tomi Misha pasi ky i fundit përplasi makinën e zv/drejtorit të policisë. Prokuroria ka mundur të zbardhë mekanizmin e ngjarjes, ndërsa ka ngritur akuza për të dyja palët. Misha akuzohet për “Drejtim të automjetit në mënyrë të parregullt” dhe “Kundërshtim i punonjësve të policisë” ndërsa tre policët për “Kryerje të veprime arbitrare”. Sipas hetimeve të prokurorisë, ngjarja ka ndodhur më datë 20 shkurt rreth orës 14:30-15:00 në qytetin e Korçës kur ka pasur një mosmarrëveshje ndërmjet zv/ drejtorit të policisë, Arben Hyseni dhe 33-vjeçarit Tomi Misha. Shkak është bërë prekja e makinës së Hysenit nga Misha.
“Zv/drejtori i policisë ka përdorur autoritetin e detyrës së tij dhe ka filluar të debatojë me drejtuesin e mjetit, Tomi Misha, i cili i kërkoi falje, duke i treguar se nuk i kishte shkaktuar dëm në makinën e tij. Pavarësisht nga qëndrimi i Mishës, Hyseni njoftoi vartësit e tij, të cilët mbërritën menjëherë”- bëri të ditur prokuroria, e cila shtoi se efektivët Robert Memelli dhe Nevzat Blushi morën urdhër nga zv/ drejtori për të shoqëruar qytetarin në komisariat. Në këtë moment ka filluar dhe një mosmarrëveshje mes efektivëve dhe Mishës. Memelli ka dashur ta nxjerrë me forcë nga makina dhe e ka goditur qytetarin ndërsa Blushi është munduar të qetësojë situatën e krijuar.
Shefi iefektivëve megjithëse ndodhej në vendngjarje ka preferuar të qëndrojë në makinën e tij, duke mos ndërhyrë për të zgjidhur këtë konflikt. Sipas prokurorisë nga ngjarja kanë mbetur të dëmtuar, qytetari Misha dhe efektivi Memelli. Dyshohet se ky i fundit është dhunuar nga vëllai i Mishës por kjo ende nuk është verifikuar përfundimisht nga prokuroria. Ndërkohë pas këtij konflikti Tomi Misha u shoqëruar në komisariat ku ai pretendon se është dhunuar nga zv/drejtori i policisë Arben Hyseni. Sipas Mishës, zv/drejtori ka shkuar katër herë tek dhoma e shoqërimit ku ndodhej ai dhe e ka goditur disa herë. “Ky fakt mbetet vetëm në deklarimet e 33-vjeçarit pasi nga deklarimet e punonjësve të policisë nuk provohet që Arben Hyseni të ketë ushtruar dhunë.
Gjithashtu vetë zv/ drejtori e mohon faktin e të qenit në komisariat, duke shpjeguar se, pas dhënies së urdhrit për ta shoqëruar në komisariat, ka shkuar në zyrë” deklaroi më tej prokuroria, e cila shtoi se janë bërë shkresat për t’i kërkuar kompanisë telefonike celulare qelizat e numrit telefonik të Hysenit me qëllim që të përcaktuar se ku ndodhej gjatë kohës kur u shoqërua Tomi Misha në komisariat. Hyseni deklaroi se videoja është e montuar dhe nuk tregon të gjithë ngjarjen.
Në këto kushte, duke qenë se ngjarja ka ndodhur përballë një banke, prokuroria ka kërkuar nga banka që të shohë pamjet filmike të kamerave të sigurisë për do të hedhur dritë në objektivitetin e saj. Gjithashtu do të merren në pyetje punonjësit e policisë që kanë qenë në komisariat për të vërtetuar nëse kur u shoqëruar Misha, zv/drejtori ka qenë i pranishëm atje, ka pasur ndonjë kontakt me të shoqëruarin, ka bërë ndonjë veprim konkret etj.
Gazeta 'Shekulli' iu kërkon gjithë lexuesve të saj, që mundësisht të mos përdorin sharje, fyerje denigruese ndaj dinjitetit njerëzor nëpër komente. Në vend të tyre, faktet dhe argumentet tuaja logjike mund të jenë shumë më të fuqishme pa to. Me respekt dhe falemnderit për pjesëmarrjen tuaj, mjaft të vlefshme në punën tonë!
Ftojmë lexuesit, që nëse kanë opinione mbi shkrimet e botuara te 'Shekulli' apo mbi tema të tjera të lira, mund të na kontaktojnë në adresën: komente@shekulli.com.al
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn